**NAJAVA ZA MEDIJE**

**U HRVATSKOJ AKADEMIJI ZNANOSTI I UMJETNOSTI ODRŽAN ZNANSTVENI SKUP *FRANCUSKO-HRVATSKI PROJEKTI I FRANCUSKI ZNANSTVENICI, ISTAKNUTI U ISTRAŽIVANJU I VREDNOVANJU HRVATSKE BAŠTINE***

**Zagreb, 29. rujna 2015.** – U organizaciji Hrvatske akademije znanosti i umjetnosti, Instituta de France i Razreda za humanističke znanosti Académie des Inscriptions et Belles-Lettres, u suradnji s Hrvatskim katoličkim sveučilištem, u utorak 29. rujna u palači HAZU održan je znanstveni skup na temu ***Francusko-hrvatski projekti i francuski znanstvenici, istaknuti u istraživanju i vrednovanju hrvatske baštine.***

Skup je organiziran u sklopu Festivala Francuske u Hrvatskoj Rendez-vous i dio je suradnje dviju akademija koje od 2012. imaju potpisan Sporazum o znanstvenoj suradnji. Iste godine u Parizu je bio održan znanstveni skup kojem je cilj bio predstaviti udio znamenitih Hrvata u francuskoj kulturi i znanosti.

Skup je otvorio predsjednik HAZU **akademik Zvonko Kusić** koji je istaknuo da je francuska kultura bila inspiracija mnogim hrvatskim znanstvenicima i umjetnicima koji i danas održavaju suradnju s francuskim kolegama. „Trebamo biti ponosni na našu plodonosnu suradnju sa znanstvenicima i sudionicima u kulturi te nama tako drage zemlje Francuske, zemlje koja nam je udahnula te veličanstvene ideje slobode, bratstva i jednakosti, prava čovjeka i građanina“, kazao je glavni tajnik HAZU **akademik Pavao Rudan**, podsjetivši na neke epizode iz povijesti hrvatsko-francuskih odnosa, poput Napoleonove vladavine nad dijelom hrvatskih zemalja te suradnje hrvatskih i francuskih antropologa u novije vrijeme. Francuska veleposlanica **Michèle Boccoz** kazala je da odnose francuskih i hrvatskih znanstvenika obilježava kontinuitet i raznolikost. Pritom je spomenula imena **Ruđera Boškovića** te **akademika Emilija Marina**, člana Académie des Inscriptions et Belles-Lettres, prorektora Hrvatskog katoličkog sveučilišta. „Francuska i Hrvatska dvije su zemlje iznimne kulturne i povijesne baštine. One su oduvijek dijelile zajedničke afinitete koji su potaknuli znanstvenike da razvijaju i učvršćuju bogate znanstvene veze tijekom vremena“, rekla je veleposlanica Boccoz.

O suradnji dviju akademija govorio je stalni tajnik Francuske akademije znanosti i umjetnosti **akademik Michel Zink**, dok su predsjednik Nacionalnog vijeća za znanost, visoko obrazovanje i tehnološki razvoj **prof. dr. sc. Ivo Družić** i rektor Sveučilišta u Zagrebu **prof. dr. sc. Damir Boras** istaknuli zajedničku baštinu na kojoj počivaju i hrvatska i francuska kultura.

Na skupu su govorila četiri člana Académie des Inscriptions et Belles-Lettres i sedam članova HAZU, te još osam znanstvenika iz Zagreba, s Hrvatskog katoličkog sveučilišta, Filozofskog fakulteta, Staroslavenskog instituta i Arheološkog muzeja. **Akademik Pierre Gros** govorio je o suradnji hrvatskih i francuskih znanstvenika u istraživanju Augustovog hrama u Naroni, **akademik Jean-Pierre Sodini** o suradnji u istraživanju Salone, **dr. sc. Ivan Radman-Livaja** o projektu Corpus Vasorum Antiquorum, **prof. dr. sc. Miljenko Jurković** o zajedničkim istraživanjima samostanskog kompleksa Velika Gospa kod Bala u Istri, **akademik Andrija Mutnjaković** o zajedničkom valoriziranju arhitektonske baštine na primjeru Dioklecijanove palače u Splitu, dok su tema izlaganja **akademika Franje Šanjeka** bili susreti francuskih i hrvatskih intelektualaca na Sveučilištu u Parizu u Srednjem vijeku.

O djelovanju pojedinih francuskih slavista, arheologa, povjesničara i povjesničara umjetnosti u Hrvatskoj govorili su **akademkinja Ivanka Petrović**, **akademik Ivan Supičić**, **akademik Ranko Matasović**, **akademik Emilio Marin**, **prof. dr. sc. Ivor Karavanić, prof. dr. sc. Milan Mihaljević** i **prof. dr. sc. Ines Sabotič**, dok je **prof. dr. sc. Ivo Goldstein**, hrvatski veleposlanik u Francuskoj, održao predavanje na temu Što je za Hrvate značila Francuska u 19. i 20. stoljeću?

Na skupu su bili nazočni i đakovačko-osječki nadbiskup u miru **mons. Marin Srakić**, pomoćni zagrebački biskup **mons. Ivan Šaško** te rektor Hrvatskog katoličkog sveučilišta **prof. dr. sc. Željko Tanjić**.

Marijan Lipovac

Ured za odnose s javnošću i medije HAZU